KOMISSION TÄYTÄNTÖÖNPANOASETUS (EU) 2021/2141,

annettu 3 päivänä joulukuuta 2021,

täytäntöönpanoasetuksen (EU) 2019/2129 muuttamisesta siltä osin kuin on kyse tiettyjen unioniin tulevien yhdistelmätuotteiden fyysisten tarkastusten tiheystasoista

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (1) (virallista valvontaa koskeva asetus) ja erityisesti sen 54 artiklan 3 kohdan ensimmäisen alakohdan a ja c alakohdan,

sekä katsoo seuraavaa:

(1) Asetuksen (EU) 2017/625 54 artiklan 3 kohdassa annetaan komissiolle valta vahvistaa säännöt kyseisen asetuksen 47 artiklan 1 kohdan a ja b alakohdassa tarkoitettujen eläinten ja tavaroiden luokkien lähetyksille tehtävien tunnistustarkastusten ja fyysisten tarkastusten sopivan tiheystason yhdenmukaista soveltamista varten.

(2) Komission täytäntöönpanoasetuksen (EU) 2019/2129 (2) liitteessä I vahvistetaan viitekriteerit unioniin tuleville eläimille, eläinperäisille tuotteille, sukusoluille ja alkioille, eläimistä saataville sivutuotteille, niistä johdetuille tuotteille, heinälle ja oljille sekä yhdistelmätuotteille suoritettavien tunnistustarkastusten ja fyysisten tarkastusten tiheyden perustason määrittämistä varten ottaen huomioon käytettävissä olevat tieteelliset arvioinnit ja muut kyseisiin eläinten tai tavaroiden luokkiin liittyviä riskejä koskevat tiedot.

(3) Komission delegoitua asetusta (EU) 2019/625 (3) on sovellettu 21 päivästä huhtikuuta 2021 alkaen, ja siinä vahvistetaan unioniin tulevia yhdistelmätuotteiden lähetyksiä koskevat uudet vaatimukset. Kyseisen delegoidun asetuksen 12 artiklan 2 kohdassa tehdään ero yhdistelmätuotteiden eri luokkien välillä. Nämä luokat perustuvat kuhunkin yhdistelmätuotteiden luokkaan sisältyvien jalostettujen eläinperäisten tuotteiden fysikaalis-kemiallisiin ominaisuuksiin ja kyseisiin jalostettuihin tuotteisiin liittyviin riskeihin.

(4) Delegoidun asetuksen (EU) 2019/625 12 artiklan 2 kohdan a–c alakohdan soveltamisalaan kuuluvista yhdistelmätuotteiden eri luokista pienin riski aiheutuu kyseisen delegoidun asetuksen 12 artiklan 2 kohdan c alakohdan soveltamisalaan kuuluvista yhdistelmätuotteista. Delegoidun asetuksen (EU) 2019/625 soveltamisen alettua on lisäksi rajatarkastuksissa havaittu kyseisen yhdistelmätuotteiden luokan osalta vain vähän vaatimustenvastaisia tapauksia, jotka on kirjattu virallisen valvonnan tiedonhallintajärjestelmään. Sen varmistamiseksi, että jäsenvaltioille aiheutuva hallinnollinen taakka on oikeassa suhteessa unioniin tulevien tavaroiden aiheuttamaan riskiin, on aiheellista alentaa fyysisten tarkastusten tiheyden perustaso kyseisen yhdistelmätuotteiden luokan osalta viiteen prosenttiin.

(5) Sen vuoksi täytäntöönpanoasetuksen (EU) 2019/2129 liitettä I olisi muutettava.

(6) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Korvataan täytäntöönpanoasetuksen (EU) 2019/2129 liite I tämän asetuksen liitteessä olevalla tekstillä.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 3 päivänä joulukuuta 2021. Komission puolesta Puheenjohtaja Ursula VON DER LEYEN

(1) EUVL L 95, 7.4.2017, s. 1.

(2) Komission täytäntöönpanoasetus (EU) 2019/2129, annettu 25 päivänä marraskuuta 2019, tietyille unioniin tulevien eläinten ja tavaroiden lähetyksille suoritettavien tunnistustarkastusten ja fyysisten tarkastusten tiheystasojen yhdenmukaista soveltamista koskevista säännöistä (EUVL L 321, 12.12.2019, s. 122).

(3) Komission delegoitu asetus (EU) 2019/625, annettu 4 päivänä maaliskuuta 2019, Euroopan parlamentin ja neuvoston asetuksen (EU) 2017/625 täydentämisestä siltä osin kuin on kyse tiettyjen ihmisravinnoksi tarkoitettujen eläinten ja tavaroiden lähetysten unioniin tuloa koskevista vaatimuksista (EUVL L 131, 17.5.2019, s. 18).